b'\n_START_ARTICLE_\nGlasbena matica\n_START_PARAGRAPH_\nGlasbena matica (GM) je naziv slovenskih kulturnih dru\xc5\xa1tev, ki zdru\xc5\xbeujejo tako profesionalne kot amaterske glasbenike in si prizadevajo ohranjati in spodbujati slovensko glasbeno kulturo. Prva slovenska glasbena matica je bila ustanovljena avgusta 1872 v Ljubljani. Povod za ustanovitev dru\xc5\xa1tva je bil nezadosten posluh tedanje Filharmoni\xc4\x8dne dru\xc5\xbebe za slovensko glasbo (v 2. polovici 19. stoletja so bila ljubljanska kulturna gibanja pod mo\xc4\x8dnim nem\xc5\xa1kim oz. avstrijskim vplivom). Poslanstvo Glasbene matice je bilo spodbujanje slovenskih avtorjev h komponiranju, izdajanje slovenskih skladb, zbiranje ljudskih pesmi, glasbeno izobra\xc5\xbeevanje in formiranje glasbenih skupin. Leta 1882 je ustanovila glasbeno \xc5\xa1olo, leta 1891 pa me\xc5\xa1ani pevski zbor. Ob prelomu stoletja so bile ustanovljene glasbene matice v Novem mestu, Gorici in v Trstu, v Mariboru pa \xc5\xa1ele leta 1919.\n_START_SECTION_\nGlasbena matica v Ljubljani\n_START_PARAGRAPH_\nGlasbena \xc5\xa1ola ljubljanske glasbene matice je leta 1920 dobila status glasbenega konservatorija, ki pa je bil leta 1927 podr\xc5\xbeavljen; iz njega se je kasneje razvila Akademija za glasbo v Ljubljani. Leta 1919 se je matici pridru\xc5\xbeila tudi Filharmoni\xc4\x8dna dru\xc5\xbeba (Philcharmonische Gesellschaft). Leta 1922 je ustanovila glasbeni arhiv, leta 1934 pa In\xc5\xa1titut za raziskovanje slovenske glasbene folklore. V \xc4\x8dasu 2. svetovne vojne je njeno delovanje zamiralo, zaradi reorganizacije slovenskega glasbenega zalo\xc5\xbeni\xc5\xa1tva in \xc5\xa1olstva je leta 1945 morala prenehati z delom, njeno premo\xc5\xbeenje pa je bilo podr\xc5\xbeavljeno. Do preloma tiso\xc4\x8dletja je ob\xc4\x8dasno deloval le pevski zbor GM, leta 1998 pa je bilo njeno premo\xc5\xbeenje (stavbi na Vegovi ulici 5 in Gosposki ulici 8, v kateri se je po vojni razvila Srednja glasbena in baletna \xc5\xa1ola Ljubljana) denacionalizirano. V 21. stoletju se delovanje GM ponovno prebuja.\n_START_SECTION_\nGlasbena matica v Mariboru\n_START_PARAGRAPH_\nGlasbena matica v Mariboru je imela svoj ustanovni ob\xc4\x8dni zbor 5. septembra 1919. Med njenimi za\xc4\x8detniki je bil tudi dr. Alojzij Juvan.'